Am wakken qqaren : «Tewser, d m-leɛyub!», acku yiwet n tikkelt, tenser-as i umɣar tqedduḥt gar yifassen-is mi yella itett, teɣli ar lqaɛa truḥ d iceqfan. Tislit-is, tewwi tawwuɣt ayen yellan di lǧehd-is, tɛeyyeḍ akk fell-as, lḥasul, ur as-teǧǧi acemmek. Netta, yebra kan i uqeṛṛu-is, awal ur t-id-yuli, yečča-tent kan ar daxel, acku, yezṛa mmi-s d awezɣi ad yesɛeddi leɛnaya, yedda deg ubrid n tmeṭṭut-is. Yeqqel, uɣen-as-d yiwet n tqedduḥt n usɣar rxisen di ssuma.